Mooinooi-skietery: Jongman hoor oor borgtogDie Brits-landdroshof. Foto: Landi Malan Die Brits-landdroshof het Vrydag uitspraak gelewer in die borgtogaansoek van Matthew Benson (24), wat aangekla word van die moord op Tebogo Ndlovu (24) en poging tot moord op sy twee vriende. Benson se borgtogaansoek sloer sedert 22 September ná sy inhegtenisneming op 12 September. Ndlovu, van Majakaneng, en sy vriende is glo op 2 Augustus na Benson se plaas naby Mooinooi om skrootmetaal te steel, toe Benson hulle opgemerk en op hulle geskiet het om hulle te verjaag. Ndlovu is tydens die voorval in die been geskiet. Sy vriende het hom opgetel en probeer weghardloop met hom, maar glo agtergelaat aangesien hy te swaar was. Hulle het hom onder ŉ boom gelos en na ŉ berg gehardloop. Toe hulle terugkyk, het hulle Benson en ŉ groep mense gesien waar hulle Ndlovu gelos het. Ndlovu het daarna vermis geraak. Bloed is glo op die toneel gevind, maar sy liggaam is nog nie opgespoor nie. Sy verdwyning het massaprotesaksie in Majakaneng veroorsaak. Hoofroetes tussen Pretoria en Rustenburg is versper en minstens vyf voertuie is aan die brand gesteek. Inwoners van Majakaneng dring aan dat Benson Ndlovu se liggaam aan hulle oorhandig moet word. Jeff Moyo, Benson se regverteenwoordiger, het tydens die borgtogaansoek gesê dit is in die belang van geregtigheid dat sy kliënt borgtog moet kry aangesien die staat se saak swak is. Die staat het die aansoek teengestaan. Staatsaanklaer Cassius Mona het aan die hof gesê Benson het versuim om te bewys dat dit in die belang van geregtigheid sal wees as hy op borgtog vrygelaat word aangesien sy vrylating openbare onrus kan veroorsaak, hy ŉ vlugrisiko is en hy met die ondersoek en getuies kan inmeng. Landdros Jethro Mosime het Vrydag Benson se borgtogaansoek van die hand gewys. Mosime het in sy uitspraak gesê Benson kon nie die hof oortuig dat dit in die belang van geregtigheid sou wees om hom borgtog toe te staan nie. “Die aansoeker bly by sy meisie; hy het geen eiendom van sy eie nie. Daar is ŉ waarskynlikheid dat hy met die ondersoek en getuies kan inmeng,” het Mosime gesê. “Die liggaam word sedert 2 Augustus vermis. Ses mense, onder wie die aansoeker, was op die toneel. Daar is ŉ sterk moontlikheid dat die aansoeker van die liggaam ontslae geraak het. Die polisie soek egter nog na die vermiste persoon.” Mosime het verder gesê Benson het vals inligting verskaf dat hy nie enige skote gevuur het nie. “Koeëldoppies is op die toneel gevind wat ooreenstem met ŉ 9 mm-pistool. Borgtog word geweier.” Benson bly in aanhouding tot sy volgende hofverskyning op 7 November. Lees die vorige berigte oor Matthew Benson op Maroela Media.